**Pārskats par vērojumiem Ventspils novada domes sēdēs 2014. gadā**

2014. gadā Ventspils novada domē ir notikušas 22 sēdes, no tām 10 ir ārkārtas sēdes. Salīdzināšanai – 2013. gadā bija notikušas 30 sēdes, no tām 18 bija ārkārtas sēdes.

Pēc Ventspils novada pašvaldības nolikuma, Domes sēdēm ir jānotiek katra mēneša pēdējā ceturtdienā, bet papildus tām, pēc nepieciešamības, pašvaldības vadītājs var izziņot ārkārtas domes sēdes. Informāciju par kārtējās sēdes norises laiku un darba kārtību, pašvaldības mājas lapā ir jāievieto trīs dienas pirms sēdes, bet par ārkārtas sēdi - trīs stundas pirms sēdes. Diemžēl informācija par kārtējām domes sēdēm bieži netiek ievietota savlaicīgi. Ir gadījumi, kad ievietota sēdes darba kārtība, bet nav sēdes sākšanās laiks. Par ārkārtas domes sēdēm iedzīvotāji uzzina, apmēram, kādas 2 -5 dienas pēc sēdes, kad mājas lapā tiek ievietots gan sēdes protokols, gan darba kārtība.

Par Domes sēžu izziņošanas nepilnībām tika norādīts iedzīvotāju sapulcē, kad pašvaldības deputāti un darbinieki 24.novembrī viesojās Puzes pagastā. Domes priekšsēdētājs par šo faktu izskatījās pārsteigts. Cerēsim, ka jaunajā 2015. gadā nepilnības tiks novērstas.

Vērojot Domes sēdes, ir grūti sekot līdzi un saprast izskatāmos jautājumus, jo visi materiāli par izskatāmajiem jautājumiem deputātiem ir pieejami elektroniskā veidā darba portatīvajos datoros. Apskatot konkrētus jautājumus par izmaksām, summām u.c. skaitļiem, no domes priekšsēdētāja bieži var dzirdēt frāzi: „Nu Jūs jau paši redzat tos skaitļus, nelasīšu priekšā!”, savukārt pārējie deputāti necenšas jautājumos iedziļināties, jautāt un diskutēt. Tas nozīmē, ka sēdes „vērotājam” vai iedzīvotājam, kurš piedalās sēdē, lai varētu izprast lēmumu pieņemšanas procesus, lai tie būtu caurskatāmi un saprotami, patiesībā ir grūti saprast, sekot līdzi un izprast pieņemto lēmumus, jo vienīgai, kas ir pieejams pirms domes sēdes, ir darba kārtība, kas sēdes sākumā nereti tiek papildināta ar iepriekš nepubliskotiem darba kārtības jautājumiem.

Ja 2013. gadā jauno deputātu pasivitāti varēja skaidrot ar pieredzes trūkumu, jaunu vidi un jaunu kolektīvu arī priekš iepriekšējā sasaukuma palikušajiem deputātiem, tad pēc gada šī pasivitāte un visu lēmumu vienbalsīga pieņemšana vieš bažas par deputātu vai nu vienaldzību, vai nekompetenci un pilnīgu uzticēšanos tiem kolēģiem, kas virza jautājumus.

Labāka situācija ir sēdēs, kurās piedalās deputāts ar politiskā darba pieredzi A.Jaunsleinis. Tad ir jūtama gan deputāta ieinteresētība, gan arī politiķa darba pieredze. Šajās sēdēs arī pārējie deputāti tiek vedināti uz diskusiju – ir jautājumi, atbildes, viedokļu paušana.

Skatot Domes sēžu protokolus, konstatējām, ka visa gada garumā ir pieņemti 298 lēmumi, no tiem 222 ir pieņemti vienbalsīgi, bet par pārējiem **76** izskatītajiem jautājumiem informācijas par jautājuma būtību un balsojumu vispār nav, jo protokols ir „saīsināts”, atstājot tikai virsrakstus. Kā piemērs, 29.08.2014. sēdes protokols Nr.35:

|  |
| --- |
| 9.§  PAR ZAUDĒJUMA SEGŠANU  (ziņo: A.Stepanovičs)  \*\*\* |
| 17.§  PAR MORĀLĀ KAITĒJUMA ATLĪDZINĀJUMU I.H.  (ziņo: A.Stepanovičs, G.Landmanis)  \*\*\* |

Ir arī mazliet paplašināti varianti, taču arī no tiem nevar saprast izskatāmā jautājumu būtību, lēmumu un balsojumu. piemēram, 29.05.2014. Protokolā Nr.29:

|  |
| --- |
| 4.§  PAR NEKUSTAMĀ ĪPAŠUMA „\*\*\*”, TĀRGALES PAGASTĀ,  ZEMES VIENĪBAS IEGŪŠANU LR NEPILSOŅA ĪPAŠUMĀ  (ziņo: G.Landmanis)  A.Mucenieks ziņojuma sniegšanai dod vārdu Nekustamo īpašumu nodaļas vadītājam Gatim Landmanim.  G.Landmanis informē par lēmuma projektu.  Priekšlikumu un iebildumu nav.  Sēdes vadītājs aicina deputātus atklāti balsot par lēmuma projektu.  \*\*\* |

Uz protokolu nepilnībām tika norādīts iedzīvotāju sapulcē 24.novembrī Puzes pagastā.